次韵劉希顔李泰發龍井壽聖請獻辨才詩
作者：王洋
朝代：宋

paragraphs: 古人重好古，今人徒賞今。
賞今拘近俗，何以勞寸心。
昔者臞面仙，分符此來臨。
邦君舍華軒，老人獨散襟。
從容塵領間，消息禪慮深。
道人本絕俗，猗蘭故相尋。
風流右將軍，寂寞支道林。
泉石誠膏肓，此病難與箴。
缾盂飽粥飯，巾㲲替裳簪。
萬家辭近市，寸碧依搖岑。
邇來四十年，何人發孤吟。
亦有好事者，杖藜訪層陰。
鵝溪喚畫像，金薤鏘瑤林。
賞遇既落落，風神見森森。
此道果有繼，不憂風雨侵。
誰言殊緇俗，二士鄴與欽。